અમદાવાદ મ્યુનિિસપલ કોર્પોરેશનના સત્તાવાળાઓ દ્વારા ચોમાસાની ઋતુને ધ્યાનમાં રાખી દર વર્ષે ‘ગ્રીન એક્શન પ્લાન’ અમલમાં મુકાય છે, જેમાં શહેરભરમાં હજારોની સંખ્યામાં વૃક્ષારોપણ કરાય છે. આ વખતે તો સત્તાધીશોએ નાગરિકો સ્માર્ટફોનથી રોપાની માગણી કરી શકે તે માટે ખાસ મોબાઇલ એપ શરૂ કરી છે, જોકે મ્યુનિસિપલ મુખ્યાલયમાં ઉચ્ચ અધિકારીઓની ઓફિસની બહાર કુંડાં મૂકીને ગ્રીન એક્શન પ્લાન કેવી રીતે સાર્થક થશે તે સમજાતું નથી. મુખ્યાલયના બીજા માળે મુકાયેલાં આ કુંડાં ખાસ આકર્ષક પણ નથી. આની સાથે-સાથે છોડને હર્યાભર્યા રાખવા છંટાતા પાણીનો પ્રશ્ન પણ છે. અલબત્ત, અત્યારે તો ડેપ્યુટી કમિશનર જેવા મોટા અધિકારીને મળવા આવતા અન્ય અધિકારીઓ, કોર્પોરેટરો અને મુલાકાતીઓ કુંડાં સાથે અથડાતાં બચવાની માથાકૂટ કરી રહ્યા છે!